Drie ernstig beseer in lugballon-ongelukArgieffoto Loanne Louw, woordvoerder van Hartbeespoort Emergency Rescue Unit, het aan Maroela Media gesê die voorval het net ná 07:00 vanoggend gebeur. “Volgens die vlieënier was daar so 15 mense in die lugballon toe dit gebeur het. Die lugballon het net geland, toe dit deur die wind geskep en so 200 meter verder gewaai is,” het Louw gesê. Sy het gesê die vlieënier het verduidelik die lugballon het so drie keer teen die grond gestamp voordat dit weer deur die wind gelig is en uiteindelik tot stilstand gekom het. “Een van die pasiënte, ŉ vierjarige meisietjie, het ernstige beserings opgedoen en is per helikopter na die Netcare Garden City-hospitaal in Johannesburg gevlieg,” het Louw gesê. Die kleutermeisie se ma is deur Netcare 911 na ŉ hospitaal geneem met ernstige rug- en armbeserings, terwyl ŉ vrou van Brittanje deur Hartbeespoort Emergency Rescue Unit na ŉ hospitaal in Brits gehaas is, ook met ernstige rugbeserings. Die ander passasiers in die lugballon is ongedeerd. Die plaaslike polisiewoordvoerder het nie onmiddellik van die voorval kennis gedra nie.